Poškonių tvenkinys
Poškonių tvenkinys – tvenkinys Lietuvoje, Šalčininkų rajone, 7 km į šiaurę nuo Dieveniškių miestelio, Poškonių kaimo pietiniame pakraštyje. Sudarytas užtvenkus Gaujos upę (Nemuno intakas) 99,8 km nuo jos žiočių. Tvenkinio ilgis iš šiaurės vakarų į pietryčius – 1,3 km, plotis – iki 0,42 km. Altitudė 186 m. Krantai daugiausia aukšti, šiaurėje ir rytuose apaugę medžiais ir krūmais. Tvenkinio šiaurinę dalį skersai kerta kelias  3928  Lastaučikai–Poškonys . Pietrytinėje pakrantėje stūkso miškas. Priešsroviui į rytus ant bevardžio upelio yra 2,9 ha tvenkinys. Šalia įsikūrę kaimai: Padvarės, Lastaučikai, Didžiuliai. Rytinėje pakrantėje įrengtas paplūdimys. Tvenkinys įrengtas 1977 m.